Az alábbiakban összegyűjtöttük számotokra, mire számíthattok az előadások során.

**Legyetek rugalmasak!!!!**

Ez a legfontosabb, hiszen lehetetlen minden körülményre előre felkészülni!

* A foglalkozás kezdete előtt min. 20 perccel érkezzetek az iskolába, hogy legyen időtök berendezkedni, összeállítani és beizzítani a technikát. Ha terveztek online játékot, ellenőrizzétek, van-e a wifi és tudjátok meg a kódot. Végső esetben a saját mobilnet megosztása is megoldás lehet – mindenképp hasznos, ha van nálatok telefontöltő is!

Egy kávé, vagy a [„power” póz](https://jamesclear.com/body-language-how-to-be-confident) felvétele is jól jöhet! 😊



* Témakörönként 2 osztályteremben folyik majd a foglalkozás (azaz összesen 8 osztályteremben). Ideális esetben így 2- 2 önkéntes jut minden előadásra, amin egyszerre, termenként 20 -25 gyermek vesz részt. Az iskolákat arra kértük, hogy a szokásos ültetési rendet felbontva, félretolt asztalokkal, sorokba rendezett székekkel segítsék elő a gyerekek és az előadók közötti kötetlen beszélgetést.
* BYOD (bring your own device) engedélyezése az önkénes napon - erről az iskolák kommunikálnak előzetesen a diákok felé! Ha az előadás során olyan tartalmat használunk (pl. Kahoot), amikor szükséges a diákok eszközeinek bevonása, érdemes a gyerekeket csoportokba sorolni és a felmérést "csapat módban" végigcsinálni, hogy így védjük ki azt, hogy esetlegesen egy diák azért ne tudjon részt venni, mert nincs okoseszköze. Ha mégis úgy találjátok, hogy nagyon kevés gyereknél van mobil eszköz, vagy nem jut rá idő, bátran kihagyhatók az online tesztek. Bízunk a találékonyságotokban és a helyzetfelismerésetekben!
* A tananyag leginkább csak javaslat, eltérhettek tőle tapasztalatotok, egyéniségetek és saját mondanivalótok szerint! Ha hosszúnak találjátok, hagyjatok ki belőle, ha rövid, tegyetek hozzá kedvetek szerint!
* A személyes sztorik felbecsülhetetlen értékkel bírnak! Bátran meséljetek magatokról, a munkátokról saját tapasztalatokról, ez segít közelebb kerülni a gyerekekhez, és ők is könnyebben megnyílnak felétek!
* A tananyagot a csapatotok létszámától függően előre osszátok fel magatok között, hogy mindenki tudja, melyik témakörből kell felkészülnie. A vállalkozó szelleműek több témakört is átnézhetnek – ha valaki mégis kiesik az utolsó pillanatban, egy több helyen bevethető Jolly Joker nagy segítség lehet. Ha több csapat megy egy iskolába, kérjük, hogy Ti, a csapatok tagjai beszéljétek meg és osszátok fel egymás között a tananyagot!
* Vetíteni az előadás alatt saját laptopról tudtok (sok esetben ez így sokkal kényelmesebb is). A töltőről se feledkezzetek el, szükség lehet rá! Bár kértünk az iskoláktól minden terembe kivetítési lehetőséget, előfordulhat, hogy mégsem lesz – ne feledjétek, a tananyag vetítés nélkül is megállja a helyét, a lényeg Ti vagytok és a mondanivalótok! Általában VGA mindenhol van a csatlakozáshoz, de ha van saját (bármilyen) csatlakozótok, átalakítótok, vigyétek magatokkal!
* A tananyaghoz készített prezit töltsétek le a gépetekre. A tananyagban levetítésre javasolt videókat belinkeltük a prezikbe, de a wifi bizonytalansága miatt sok esetben könnyebb a videókat a saját gépről bejátszani - lehetőség szerint erre is készüljetek fel!
* A prezik , csakúgy mint a tananyag személyre szabhatók, alakítsátok kedvetek és mondanivalótok szerint! És gyakoroljatok, akár párban is , felosztva az egyes slide-okat!
* Egy fun fact, vagy videó mindig bejön! Ha úgy látjátok, hogy kissé lanyhul az érdeklődésük, rázzátok fel őket egy kérdéssel, elgondolkodtató, vagy (finoman) sokkoló videóval, vagy akár egy témába vágó viccel!

* A témakörökhöz javasolt tesztet (Kahoot) játékot próbáljátok ki a felkészülés során, hogy élesben már rutinosan kezeljétek!
* Nem minden osztály egyforma! Mondhatni, mindegyik másképp aktív. Szerencsés esetben a diákok lelkesen válaszolgatnak a kérdésekre, és mindenről véleményt mondanak (itt nehézség lehet leállítani őket), de találkozhattok olyan társasággal is, akik nehezen aktivizálhatók. Ilyenkor ne vegyétek magatokra, ez nem személyes, hiszen nem veletek, vagy az mondanivalótokkal van a probléma, csupán életkori sajátosság (általában az idősebbeknél, 7.-8. évfolyamon fordulhat elő). Ne csüggedjetek; a következő csoport már egészen más lesz! 😊